[{"text_idx": "#000000", "text": "La veroj kaj malveroj pri hipnoto"}, {"text_idx": "#000001", "text": "La doktoro sidas antau\u0306 la kliento en malluma c\u0302ambro. La kliento au\u0306das nenion krom mallau\u0306tan fonmuzikon kaj fokusig\u0302as je la pendolo, kiun la dokoro tenas. Mallau\u0306te kaj malrapide la doktoro alparolas la klienton g\u0302is li klakas per la fingroj kaj la kliento tuj endormig\u0302as. Kompreneble hipnoto ne ekzistas tiel, kiel filmoj montras g\u0302in, sed pri kion hipnoto signifas kaj kiel g\u0302i funkcias sciencistoj jam longe diskutas. Tiuj demandoj ne estas facilaj, c\u0302ar oni malfacile jug\u0302as c\u0302u iu vere hipnotas, au\u0306 nur s\u0302ajnigas tion."}, {"text_idx": "#000002", "text": "La origino de moderna hipnoto estas la teorio de besta magnetismo, kiu estis elpensita c\u0302irkau\u0306 la jaro 1770 de Franz Friedrich Anton Mesmer. La Au\u0306stria kuracisto kaj teologo proponis la ideon ke iu nevidebla fluaj\u0302o ekzistas en c\u0302iuj vivantaj organismoj. Lau\u0306 tiu ideo, oni povus kontrau\u0306batali multajn malsanojn, se oni povus regi tiun fluaj\u0302on. Multaj stereotipoj pri hipnoto estas ligeblaj al Mesmer, kiu \u201dkuracis\u201d siajn klientojn en malhelaj c\u0302ambroj kun fonmuziko kaj uzis mangestojn por regi la fluon. La strangaj metodoj igis lin famaj en Francio kaj li estis invitata de altstatusaj kaj gravaj personoj kiel la reg\u0302ino, Marie Antoinette. La reg\u0302o, Louis XVI, malpli s\u0302atis la novan teorion kaj petis la Francan akademion de scienoj esplori la situacion. Oni kunigis komisionon el sciencistoj por la tasko, kiu elpensis plurajn eksperimentojn por eltrovi c\u0302u besta magnetismo vere ekzistas. Unu el tiuj eksperimentoj estis dezajnita jene: En la g\u0302ardeno, nur unu arbo devus esti magnetigata lau\u0306 la metodoj de Mesmer. Tion faris lia asisto Deslon. Sekve, juna knabo, blindigita per tuko, devis promeni tra la g\u0302ardeno kaj serc\u0302i la preparitan arbon pere de besta magnetismo. Kompreneble la knabo ne sukcesis trovi la g\u0302ustan arbon kaj la sciencistoj konkludis ke besta magnetismo ne ekzistas. La influo de Mesmer tro grandis tamen kaj poste inspiris aliajn esplorojn. Nuntempaj sciencistoj konsentas pri tio ke besta magnetismo ne ekzistas, sed multaj el ili ja kredas je hipnoto. Kio precize okazas kiam oni hipnotas estas malfacile direbla tamen, do oni dau\u0306re dezajnas novajn eksperimentojn kun novaj teh\u0302nologioj kiuj montras kio vere okazas en la cerbo."}, {"text_idx": "#000004", "text": "Kompreneble la eksperimento plej bone funkcias kiam oni uzas la denaskan lingvon, sed c\u0302i tiu ekzemplo nur donu ideon pri kiel la testo funkcias"}, {"text_idx": "#000005", "text": "Por atingi staton de hipnoto ekzistas multege da teh\u0302nikoj. Oni ec\u0302 povas senintence hipnoti. Tio okazas kiam oni perdas sin en interesa libro kaj forgesas la mondon c\u0302irkau\u0306 si, au\u0306 kiam oni biciklis dum kilometroj sur konata vojo, sed je la alveno havas la senton ke oni ne aktive spertis la vojag\u0302on. Por vere uzi hipnoton por kuracado au\u0306 scienco, oni tamen bezonas intence hipnotigi homojn. Grava parto de tio estas ke oni sentu sin trankvila. Tial psih\u0302ologoj ofte havas komfortan sofon sur kiu oni povas kus\u0302i. Ec\u0302 se oni ne tute hipnotos, tio faciligas la malfermig\u0302on de la kliento. Due, oni ne estu distrata de la medio. Estas favora se la c\u0302ambro ne havas g\u0302enajn sonojn au\u0306 lumojn. Trie, oni multe fokusig\u0302u. Por tio la hipnotisto povas uzi objekton, kiel la stereotipan pendolon, sed tre ofte oni nur uzas la voc\u0302on. Kiam oni hipnotas, oni malferme reagas al sugestoj. Tiel la hipnotisto povas igi la klienton fari specifajn movojn, au\u0306 akiri memorojn. La hipnotisto tre bone regas sian lingvouzon kaj parolstilon kaj tiel donas ec\u0302 pli da forto al siaj sugestoj. Oftaj metodoj estas paroli tre trankvile, doni specifan emfazon al la centraj vortoj kaj uzi multajn metaforojn. Oni povas ekzemple igi la sugeston \u201dBonvolu mallevi vian brakon\u201d per diri \u201dVia brako estas peza s\u0302tono\u201d. Temas pri sugestoj tamen. Per hipnoto, oni povas esplori onian subkonscion kaj fari aferojn kiujn oni kutime ne farus, sed la hipnotisto ne povas igi onin fari ion, al kio oni ne konsentas. Aldone, ne c\u0302iu persono reagas same al hipnoto. Hipnotigeblo havas normalan distribuon. Tio signifas ke kvarono el la homoj preskau\u0306 ne reagas al hipnoto, dum alia kvarono tre facile hipnotas kaj reagas tre bone al kaj fizikaj kaj mensaj sugestoj. La resto de homoj, la plejparto do, trovig\u0302as ie en la mezo sur tiu spektro."}, {"text_idx": "#000007", "text": "Multaj eksperimentoj do montras ke hipnoto ekzistas. Kvankam multaj sciencistoj konsentas pri tio, la ekzakta meh\u0302anismo dau\u0306re ne estas klara. Pri la detaloj oni povas senfine diskuti, sed oni povas pli malpli kategoriigi la ideojn lau\u0306 du grandaj teorioj. La unua estas ke hipnoto estas malsama stato de konscio, same kiel ekzemple dormo au\u0306 meditado. Lau\u0306 tiu teorio, hipnoto estus kvazau\u0306 tranco, kiu igus la cerbon funkcii malsame dum iom da tempo. Oni ne estas tute konscia pri kio okazas kaj ig\u0302as pli malferma al sugestoj. Tio kongruas kun la datumoj, kiujn oni akiris per cerbskanado, c\u0302ar kelkaj regionoj de la cerbo ig\u0302as malpli aktivaj dum la hipnoto. Alia teorio estas ke oni estas tute konscia dum hipnoto, sed ke la efikoj estas malveraj. Kompreneble la efikoj estas mezureblaj, sed lau\u0306 tiu c\u0302i teorio, ili ne estas kau\u0306zataj de tranco, sed pro tio ke oni mem kredas je hipnoto. Tio kompareblas al la placeboefiko. La diversaj partoj de la cerbo tuttempe influas unu la alian kaj antau\u0306supozoj povas influi la informojn kiujn oniaj sensoj provizas. Tiel la cerbo povas aktori kvazau\u0306 g\u0302i hipnotas, ec\u0302 se oni estas tute konscia."}, {"text_idx": "#000008", "text": "fMRI estas grava metodo por rigardi en la cerbo"}, {"text_idx": "#000009", "text": "Kiel ajn g\u0302i funkcias, hipnoto estas utila. G\u0302i estas uzata por amuzig\u0302i, sed ankau\u0306 kiel kuracilon kaj por esplorado. Oni povas lerni multe pri la cerbo kaj memoro per hipnoto, kio igas g\u0302in interesa ilo por sciencistoj. Ankau\u0306 el si mem hipnoto estas vasta temo por esplorado. Kiel kuracilo g\u0302i povas esti uzata por la plej diversaj problemoj kiel fizika doloro, homoj kiuj volas c\u0302esi fumi kaj ec\u0302 por helpi dum naskado. La eblecoj estas senfinaj, se oni kredas je ili."}]